C 366/36

Oznámenie o úprave úrovne colných kvót v rámci ochranných opatrení na určité výrobky z ocele v nadväznosti na vystúpenie Spojeného kráľovstva z Európskej únie od 1. januára 2021

(2020/C 366/12)

Európska komisia (ďalej len „Komisia“) uložila 31. januára 2019 konečné ochranné opatrenia na určité výrobky z ocele (ďalej len „nariadenie o konečných ochranných opatreniach“) (1).

Podľa dohody o vystúpení medzi Európskou úniou a Spojeným kráľovstvom nebude už Spojené kráľovstvo od 1. januára 2021 súčasťou colného územia EÚ. Od tohto dňa sa teda mení územná pôsobnosť, na ktorú sa vzťahujú ochranné opatrenia. Vzhľadom na túto zmenu Komisia považuje za potrebné zodpovedajúcim spôsobom upraviť objem colných kvót, ako aj zoznam rozvojových krajín, na ktoré sa vzťahujú súčasné opatrenia.

1. Vymedzenie výrobku

Predmetom tohto konania sú určité výrobky z ocele uvedené v prílohe I k tomuto oznámeniu.

2. Rozsah konania

Rozsah tejto úpravy colných kvót na zvyšok obdobia platnosti súčasných ochranných opatrení (2) spočíva v prepočítaní objemu colných kvót podľa objemu dovozu do Únie (EÚ27) v referenčnom období (2015 – 2017), pričom Spojené kráľovstvo sa považuje za tretiu krajinu.

3. Metodika

Komisia sa domnieva, že najvhodnejšou metodikou na úpravu objemov colných kvót je:

a) zistiť objemy dovozu krajín, na ktoré sa vzťahujú opatrenia v EÚ27, v období 2015 – 2017 (3);

b) pripočítať k tomuto množstvu úroveň dovozu Spojeného kráľovstva do EÚ27 v období 2015 – 2017 (4);

c) pripočítať k výsledným množstvám pri každej kategórii výrobkov 5 % (aby sa zohľadnilo zvýšenie vo februári 2019) a zvýšenia v rámci liberalizácie (dve zvýšenia o 3 % v júli 2019 a 2020).

4. Navrhované nové colné kvóty vyplývajúce z úpravy

Vzhľadom na uvedenú metodiku Komisia týmto informuje zainteresované strany o prepočítaných objemoch colných kvót podľa kategórie výrobkov a krajiny pôvodu, ktoré má v úmysle sprístupniť od 1. januára 2021 do 30. júna 2021.

Zmeny objemu a prípadne oddielu colných kvót (buď kvót pridelených konkrétnym krajinám, alebo zvyškových kvót) pre niektoré vyvážajúce krajiny v určitých kategóriách výrobkov (5) vyplývajú len z nového súboru údajov o dovoze použitého na pridelenie kvót po pričítaní a odpočítaní opísaných v oddiele 3. Tieto zmeny v žiadnom prípade nevyjadrujú zmenu zásad, ktorými sa riadi zavedenie colných kvót, ako boli vymedzené v konečných opatreniach vo februári 2019, konkrétne povinnosti kvalifikovať sa na colnú kvótu špecifickú pre krajinu (6), ktorá sa nemení.

Ak nie sú dispozícii presné údaje o zaradení do kategórie výrobkov 4A alebo 4B v referenčnom období 2015 – 2017, použila sa táto metodika. V prípade krajín, na ktoré sa v súčasnosti vzťahujú opatrenia, sa výrobky zaradili do daných dvoch kategórií výrobkov podľa pomeru z roku 2017, čiže jediného obdobia, pre ktoré je presne známa úroveň dovozu v rámci kategórie výrobkov 4A (osobitné kódy TARIC zavedené v čase uloženia antidumpingových opatrení). Komisia sa domnieva, že pokiaľ ide o Spojené kráľovstvo a kým nie sú k dispozícii bližšie informácie, dovoz by sa mal rovnomerne rozdeliť medzi dané dve kategórie výrobkov. Zainteresované strany, ako aj dotknuté krajiny sa vyzývajú, aby tento návrh preskúmali a aby podľa okolností predložili podporné dôkazy na preukázanie prípadných opačných tvrdení.

Prepočítané objemy colných kvót podľa kategórie výrobkov a pôvodu za štvrťroky január – marec a apríl – jún 2021 sú pripojené v prílohe II a prílohe IV (7) k tomuto oznámeniu.

Komisia má tiež v úmysle aktualizovať zoznam kategórií výrobkov s pôvodom v rozvojových krajinách, na ktoré sa vzťahujú konečné opatrenia (pozri prílohu III). Komisia má v úmysle založiť svoj výpočet na aktualizovaných údajoch vyplývajúcich z uplatnenia metodiky opísanej v oddiele 3 na súbor údajov o dovoze za rok 2019.

Zmeny súčasného zoznamu rozvojových krajín, na ktoré sa vzťahujú opatrenia, by boli takéto:

— Spojené arabské emiráty by boli vylúčené z kategórií výrobkov 21 a 26,

— Turecko by bolo vylúčené z kategórie výrobkov 25A,

— Čína by podliehala opatreniam v kategórii výrobkov 22.

4.1. Písomné podania

Komisia vyzýva zainteresované strany, aby sa vyjadrili výlučne k navrhovaným novým colným kvótam vyplývajúcim z úpravy. Predmet pripomienok je vyhradený len pre metodiku použitú na úpravu colných kvót a pre zoznam rozvojových krajín, na ktoré sa vzťahujú súčasné opatrenia.

Všetky podania musia byť Komisii doručené do piatich pracovných dní odo dňa uverejnenia tohto oznámenia v Úradnom vestníku Európskej únie.

4.2. Predkladanie informácií a predĺženie lehôt uvedených v tomto oznámení

Pravidlom je, že zainteresované strany môžu predkladať informácie len v časových rámcoch uvedených v tomto oznámení. O akékoľvek predĺženie lehôt stanovených v tomto oznámení možno žiadať len za výnimočných okolností a povolí sa len v riadne odôvodnených prípadoch. Riadne odôvodnené výnimočné predĺženie lehôt na podania je spravidla obmedzené na dva dodatočné dni.

4.3. Pokyny na predkladanie písomných podaní

Vzhľadom na potenciálne vysoký počet podaní, ktoré môže Komisia v reakcii na toto oznámenie dostať, vzhľadom na obmedzený čas, ktorý je k dispozícii do nadobudnutia účinnosti prepočítaných colných kvót, a s cieľom zabezpečiť konzistentnosť medzi podaniami a ich rýchle spracovanie a posúdenie Komisia vypracovala vzor, ktorý musia strany použiť pri predkladaní svojich pripomienok. Vzor je k dispozícii ako príloha V k tomuto oznámeniu.

Na informácie predkladané Komisii na účely konania na ochranu obchodu sa nesmú vzťahovať autorské práva. Zainteresované strany si musia pred tým, ako Komisii predložia informácie a/alebo údaje, na ktoré sa vzťahujú autorské práva tretej strany, vyžiadať od držiteľa autorských práv osobitné povolenie, v ktorom sa Komisii výslovne povoľuje, že: môže používať dané informácie a údaje na účely tohto konania na ochranu obchodu a b) dané informácie a/alebo údaje môže poskytnúť zainteresovaným stranám tohto prešetrovania, a to vo forme, ktorá im umožní uplatniť ich práva na obhajobu.

Všetky písomné podania, ktoré zainteresované strany poskytujú ako dôverné, sa označia ako „Limited“ (8). Strany, ktoré predkladajú informácie v priebehu tohto prešetrovania, sa vyzývajú, aby odôvodnili svoju žiadosť o dôverné zaobchádzanie.

Od zainteresovaných strán, ktoré poskytujú informácie označené ako „Limited“, sa požaduje, aby v súlade s článkom 8 nariadenia Európskeho parlamentu a Rady 2015/478 (9) a článku 5 nariadenia Európskeho parlamentu a Rady 2015/755 (10) predložili súhrn týchto informácií, ktorý nemá dôverný charakter a ktorý sa označí ako „For inspection by interested parties“. Tento súhrn by mal byť dostatočne podrobný, aby umožnil primerane pochopiť podstatu predložených dôverných informácií a Komisii musí byť doručený súčasne s verziou označenou ako „Limited“.

Ak strana, ktorá poskytuje dôverné informácie, nepreukáže dostatočný dôvod na žiadosť o dôverné zaobchádzanie alebo nepredloží súhrn týchto informácií, ktorý nemá dôverný charakter, v požadovanom formáte a kvalite, Komisia nemusí na takéto informácie prihliadať, pokiaľ jej nemožno pomocou vhodných zdrojov uspokojivo dokázať, že predmetné informácie sú správne.

Zainteresované strany sa vyzývajú, aby všetky podania a žiadosti vrátane naskenovaných splnomocnení predkladali cez platformu TRON.tdi (https://tron.trade.ec.europa.eu/tron/TDI). Použitím platformy TRON.tdi alebo e-mailu zainteresované strany vyjadrujú súhlas s pravidlami platnými pre elektronické podania uvedenými v dokumente „KOREŠPONDENCIA S EURÓPSKOU KOMISIOU V PRÍPADOCH TÝKAJÚCICH SA OCHRANY OBCHODU“ uverejnenom na webovom sídle Generálneho riaditeľstva pre obchod: https://trade.ec.europa.eu/doclib/docs/2014/june/tradoc_152582.pdf.

Zainteresované strany musia uviesť svoje meno (názov), adresu, telefónne číslo a platnú e-mailovú adresu a mali by zabezpečiť, aby bola uvedená e-mailová adresa funkčným oficiálnym pracovným e-mailom, ktorý sa denne kontroluje. Po poskytnutí kontaktných údajov bude Komisia komunikovať so zainteresovanými stranami iba prostredníctvom platformy TRON.tdi alebo e-mailu, pokiaľ výslovne nepožiadajú o doručenie všetkých dokumentov Komisie inými komunikačnými prostriedkami alebo ak si povaha dokumentov, ktoré sa majú zaslať, nevyžaduje použitie doporučenej zásielky. Ďalšie pravidlá a informácie týkajúce sa korešpondencie s Komisiou vrátane zásad, ktoré sa vzťahujú na podania prostredníctvom platformy TRON.tdi, nájdu zainteresované strany v už spomínaných pokynoch o komunikácii so zainteresovanými stranami.

Adresa Komisie na účely korešpondencie:

European Commission Directorate-General for Trade Directorate G, unit G5 Office: CHAR 03/66 1049 Bruxelles/Brussel BELGIQUE/BELGIË TRON.tdi: https://webgate.ec.europa.eu/tron/tdi

E-mail: TRADE-SAFE009-REVIEW@ec.europa.eu

5. Harmonogram

S cieľom minimalizovať neistotu hospodárskych subjektov sa konanie ukončí v najkratšom časovom rámci, aby bolo možné zaviesť prepočítané colné kvóty do 1. januára 2021.

6. Nespolupráca

V prípadoch, keď ktorákoľvek zainteresovaná strana neposkytne potrebné informácie v príslušných lehotách alebo významnou mierou bráni v prešetrovaní, je možné v súlade s článkom 5 nariadenia (EÚ) 2015/478 a článkom 3 nariadenia (EÚ) 2015/755 dospieť k zisteniam na základe dostupných informácií. Ak sa zistí, že niektorá zainteresovaná strana poskytla nepravdivé alebo zavádzajúce informácie, tieto informácie sa nemusia zohľadniť a môžu sa použiť dostupné skutočnosti.

7. Úradník pre vypočutie

Úradník pre vypočutie je prostredníkom medzi zainteresovanými stranami a útvarmi Komisie vykonávajúcimi prešetrovanie. Úradník pre vypočutie skúma žiadosti o prístup k spisu, spory týkajúce sa dôvernosti dokumentov, žiadosti o predĺženie lehôt a akékoľvek iné žiadosti týkajúce sa práv zainteresovaných strán a tretích strán na obhajobu, ktoré môžu vzniknúť počas konania.

Zainteresované strany sa môžu obrátiť na úradníka pre vypočutie. Tieto zásahy sa v zásade obmedzujú na otázky, ktoré sa môžu vyskytnúť počas súčasného konania.

Žiadosť o intervenciu úradníka pre vypočutie by sa mala predložiť písomne a mali by sa v nej uviesť dôvody žiadosti. Úradník pre vypočutie preskúma dôvody žiadostí, pričom náležite zohľadní záujmy dobrej správy vecí verejných a včasné ukončenie prešetrovania.

Ďalšie informácie a kontaktné údaje môžu zainteresované strany nájsť na webových stránkach úradníka pre vypočutie na webovom sídle GR pre obchod: http://ec.europa.eu/trade/trade-policy-and-you/contacts/hearing-officer/.

8. Spracovanie osobných údajov

So všetkými osobnými údajmi získanými počas tohto prešetrovania sa bude zaobchádzať v súlade s nariadením Európskeho parlamentu a Rady (EÚ) 2018/1725 (11).

Oznámenie o ochrane údajov, ktoré informuje všetky fyzické osoby o spracúvaní osobných údajov v rámci činností Komisie v oblasti ochrany obchodu, je dostupné na webovom sídle GR pre obchod: http://trade.ec.europa.eu/doclib/html/157639.htm

(1) Vykonávacie nariadenie Komisie (EÚ) 2019/159 z 31. januára 2019, ktorým sa ukladajú konečné ochranné opatrenia týkajúce sa dovozu určitých výrobkov z ocele (Ú. v. EÚ L 31, 1.2.2019, s. 27).

(2) Pre štvrťroky január – marec a apríl – jún 2021.

(3) Zdroj: Eurostat.

(4) Na základe štatistiky o obchode v rámci EÚ (zdroj: Eurostat).

(5) Po úprave objemov colných kvót by sa niektoré krajiny, na ktoré sa v súčasnosti vzťahujú zvyškové colné kvóty v určitej kategórii, kvalifikovali na colnú kvótu špecifickú pre krajinu a naopak.

(6) Krajina bude za normálnych okolností využívať pre ňu špecifickú colnú kvótu, ak jej podiel na dovoze v danej kategórii výrobkov v referenčnom období (s upraveným súborom údajov) je aspoň 5 %.

(7) Táto príloha sa týka prístupu k zvyškovým colným kvótam v poslednom štvrťroku daného obdobia.

(8) Dokument označený ako „Limited“ je dokument, ktorý sa považuje za dôverný v zmysle článku 8 nariadenia (EÚ) 2015/478, článku 5 nariadenia (EÚ) 2015/755 a článku 3 ods. 2 Dohody WTO ochranných opatreniach. Tento dokument je chránený aj podľa článku 4 nariadenia Európskeho parlamentu a Rady (ES) č. 1049/2001 (Ú. v. ES L 145, 31.5.2001, s. 43).

(9) Ú. v. EÚ L 83, 27.3.2015, p.16.

(10) Ú. v. EÚ L 123, 19.5.2015, s. 33.

(11) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).